b'\n_START_ARTICLE_\nLangobardai\n_START_PARAGRAPH_\nLangobardai (vok. Langobarden), lombardai \xe2\x80\x93 viena i\xc5\xa1 german\xc5\xb3 gen\xc4\x8di\xc5\xb3, kilusi i\xc5\xa1 \xc5\xa0iaur\xc4\x97s Europos, kuri apsigyveno Dunojaus sl\xc4\x97niuose, o i\xc5\xa1 \xc4\x8dia \xc4\xafsiver\xc5\xbe\xc4\x97 \xc4\xaf Bizantijos valdom\xc4\x85 Italij\xc4\x85 vadovaujant Alboinui. Jie \xc4\xafk\xc5\xabr\xc4\x97 Italijos karalyst\xc4\x99, gyvavusi\xc4\x85 iki 774 m., kai j\xc4\x85 u\xc5\xbe\xc4\x97m\xc4\x97 frankai. Pagal juos pavadintas Italijos regionas Lombardija._NEWLINE_I\xc5\xa1samiausias istorinis \xc5\xa1altinis apie lombard\xc5\xb3 kilm\xc4\x99 ir istorij\xc4\x85 yra Pauliaus Deakono Historia gentis Langobardorum, para\xc5\xa1yta VIII a. Paulius daug \xc5\xbeini\xc5\xb3 s\xc4\x97m\xc4\x97si i\xc5\xa1 VII a. Origo Gentis Langobardorum. Origo pasakoja apie ma\xc5\xbe\xc4\x85 gent\xc4\xaf Winnili, gyvenusi\xc4\x85 piet\xc5\xb3 Skandinavijoje. Jie pasidalino \xc4\xaf tris grupes ir vena i\xc5\xa1 j\xc5\xb3 i\xc5\xa1vyko ie\xc5\xa1koti nauj\xc5\xb3 \xc5\xbeemi\xc5\xb3. I\xc5\xa1vykimo prie\xc5\xbeastis tikriausiai buvo gyventoj\xc5\xb3 perteklius. I\xc5\xa1vykstantiems vadovavo broliai Ybor ir Aio bei j\xc5\xb3 motina Gambara. Jie atvyko \xc4\xaf Scoringa srit\xc4\xaf, kuri tikriausiai buvo Baltijos krantas arba Elb\xc4\x97s \xc5\xbeemupys. \xc5\xa0i\xc4\x85 srit\xc4\xaf vald\xc4\x97 vandalai, o j\xc5\xb3 vadai broliai Ambri ir Assi liep\xc4\x97 pasirinkti: kariauti arba mok\xc4\x97ti duokl\xc4\x99._NEWLINE_Winnili buvo jauni ir nars\xc5\xabs, tad atsisak\xc4\x97 mok\xc4\x97ti duokl\xc4\x99._NEWLINE_Tacitas ir Stabonas teigia, jog langobardai I a. gyveno Elb\xc4\x97s \xc5\xbeemupyje, kairiajame jos krante. IV\xe2\x80\x93V a. apsigyveno Dunojaus vidurupio baseine.\n_START_SECTION_\nLangobard\xc5\xb3 karalyst\xc4\x97\n_START_PARAGRAPH_\n568 m. langobard\xc5\xb3 vadovaujama saks\xc5\xb3, sarmat\xc5\xb3 ir kit\xc5\xb3 gen\xc4\x8di\xc5\xb3 s\xc4\x85junga, spaud\xc5\xbeiama avar\xc5\xb3 puol\xc4\x97 \xc5\xa0iaur\xc4\x97s Italij\xc4\x85, kuri\xc4\x85 tuo metu vald\xc4\x97 Ryt\xc5\xb3 Romos imperija. Langobardai \xc4\xafsitvirtino Lombardijoje (\xc4\x8dia i\xc5\xa1liko genties pavadinimas) bei Tuscijoje (dabar Toskana) ir suk\xc5\xabr\xc4\x97 Langobard\xc5\xb3 karalyst\xc4\x99 (lot. Regnum Langobardorum). Jos sostin\xc4\x97 buvo Pavija. Po karaliaus Alboino mirties VI a. II pus\xc4\x97je u\xc5\xbekariautos Spoleto ir Benevento teritorijos tapo savaranki\xc5\xa1komis hercogyst\xc4\x97mis. Karalyst\xc4\x97 buvo atkurta 584 m._NEWLINE_Langobard\xc5\xb3 karalyst\xc4\x99 sudar\xc4\x97 keli dideli politiniai dariniai, i\xc5\xa1sim\xc4\x97t\xc4\x99 visoje Italijoje. \xc5\xa0ios kunigaik\xc5\xa1tyst\xc4\x97s, nors formaliai buvo sud\xc4\x97tin\xc4\x97s karalyst\xc4\x97s dalys, i\xc5\xa1 esm\xc4\x97s buvo nepriklausomos. Ta\xc4\x8diau j\xc5\xb3 gyventojai tur\xc4\x97jo bendrus papro\xc4\x8dius ir kalb\xc4\x85, o kunigaik\xc5\xa1\xc4\x8diai giminiavosi su lombard\xc5\xb3 karaliais._NEWLINE_773\xe2\x80\x93774 m. langobard\xc5\xb3 karalyst\xc4\x99 u\xc5\xbekariavo frank\xc5\xb3 valdovas Karolis Didysis.'